Inicijativa građana Siska i Sisačko-moslavačke županije, okupljena oko Facebook grupe "Autić za županicu", i službeno je policiji prijavila miran prosvjed koji će se održati u subotu, 02. studenog, od 12 do 13 sati ispred zgrade Županije u Sisku.

Kako stoji u opisu grupe, koja ima dvjestotinjak članova, građani će ispred zgrade županije pokazati svoje mišljenje o županičinoj kupnji novih automobila i trošenju novca poreznih obevznika, na način da će tamo ostavljati dječje igračke - autiće. Moto im je "Uzmite svome djetetu auto i odnesite ga sisačko-moslavačkoj županici. Ona ih toliko voli."

"Skup je nestranački i organiziran kao inicijativa građana." , ističu organizatori.

Podsjetimo, sisačko-moslavačka županica Marina Lovrić Merzel odnedavno se vozi u novom Audiju A6 za kojeg će županija, putem leasinga, platiti ukupno 432.941 kunu. Zamijenila je tako svoj stari Audi A6, kojeg je 2008. godine platila 413.283 kuna. Ona je kupnju novog vozila ocijenila nužnim, jer " svakodnevno prijeđe 250 kilometara unutar županije, jedne od najvećih u zemlji". No, nije objasnila zašto joj je baš trebao automobil s automatskim mjenjačem s minimalno sedam brzina, snagom motora od barem 150 kW, međuosovinskim razmakom od barem 2900 milimetara i audio sustavom s 10 zvučnika.

U specifikacijama natječala je stajalo da se traži isključivo polovan automobil, kupljen 2013. godine, pa je kupila salonsko vozilo od jedinog ponuđača na natječaj Porsche Leasing Zagreb. Usput je kupila i još dva osobna vozila niže srednje klase – trovolumen, gdje su se tražila isključivo nova vozila i to posljednji dostupni model od proizvođača. Procijenjena vrijednost ta dva vozila bila je 275.000 kuna, u što je uključen PDV, a konačna cijena koju će županija platiti je 248.753,46 kuna. Ukupna cijena za tri nova automobila je 682.000 kuna.

Stranica inicijative "Autić za županicu":

https://www.facebook.com/events/208704539308708/?hc_location=stream

>> HGK je prvo kupio Mitsubishi pa Land Rover, a zatim Mercedes